**SeaMonkey** je slobodný a multiplatformový balík internetových aplikácií. Jeho súčasťou je internetový prehliadač, e-mailový klient, XHTML a HTML editor a IRC klient. Tento balík nadväzuje na sadu Mozilla Suite, ktorej vývoj bol v roku 2005 ukončený. Je šírený pod licenciou MPL/GPL.

Webový prehliadač je založený na vykresľovacom jadre Gecko spĺňajúcom štandardy XHTML a CSS. Gecko je rýchly a robustný nástroj, ktorý je otvorený, prenosný, rozšíriteľný a ľahko upraviteľný. Používa sa v množstve ďalších produktov.

Ďalšou použitou technológiou je XUL (rozšíriteľné používateľské rozhranie *eXtensible User-interface Language*). Ide o prenosnú technológiu používateľského rozhrania založenú na XML. Táto technológia umožňuje vývojárom definovať od systému nezávislé grafické používateľské rozhranie použitím zmesi XML, XHTML, CSS a ECMAScriptu (JavaScript).

História
--------

10. marca 2005 Mozilla Foundation oznámila, že už nebude vydávať ďalšie verzie balíka Mozilla Suite a verzia 1.7.x je posledná. Jej cieľom bolo zamerať sa na vývoj samostatných aplikácií ako Firefox či Thunderbird. Napriek tomu zdôraznila, že bude hosťovať komunitný projekt, ktorý sa bude snažiť o pokračovanie vývoja. Tým je teraz SeaMonkey Council, ktorý projekt spravuje pod novým menom SeaMonkey.

Voľba názvu a loga
------------------

Najmä z dôvodu odlíšenia od produktu, ktorý pôvodne vyvíjala Mozilla Foundation, a ktorý bol v tej dobe ešte udržiavaný na úrovni bezpečnostných aktualizácií, bolo nutné zvoliť nový názov projektu. 2. júla 2005 bolo potvrdené meno SeaMonkey, pôvodne používané ako kódové označenie vývojových verzií Mozilla Suite. 

Na nové logo bola vyhlásená súťaž. Z veľkého množstva návrhov bol vybraný víťazný.

SeaMonkey Council
-----------------

Ľudia zodpovední za chod projektu a riadenie vývoja sa označujú ako SeaMonkey Council. V súčasnosti (júl 2013) sú to nasledujúce osoby:

* Philip Chee
* Karsten Düsterloh
* Jens Hatlak
* Robert Kaiser
* Ian Neal
* Neil Rashbrook
* Andrew Schultz
* Justin Wood

Prehľad verzií
--------------

| Verzia | Dátum vydania | Gecko |
| --- | --- | --- |
| 1.0 | 31. januára 2006 | 1.8 |
| 1.1 | 18. januára 2007 | 1.8.1 |
| 2.0 | 27. marca 2009 | 1.9.1.4 |
| 2.1 | 10. júna 2011 | 2.0 |
| 2.2 | 7. júla 2011 | 5.0 |
| 2.3 | 16. augusta 2011 | 6.0 |
| 2.4 | 27. septembra 2011 | 7.0 |
| 2.5 | 22. novembra 2011 | 8.0 |
| 2.6 | 20. decembra 2011 | 9.0 |
| 2.7 | 31. januára 2012 | 10.0 |
| 2.8 | 13. marca 2012 | 11.0 |
| 2.9 | 24. apríla 2012 | 12.0 |
| 2.10 | 6. júna 2012 | 13.0 |
| 2.11 | 17. júla 2012 | 14.0 |
| 2.12 | 28. septembra 2012 | 15.0 |
| 2.13 | 9. októbra 2012 | 16.0 |
| 2.14 | 20. novembra 2012 | 17.0 |
| 2.15 | 8. januára 2013 | 18.0 |
| 2.16 | 21. februára 2013 | 19.0 |
| 2.17.1 | 14. apríla 2013 | 20.0 |
| 2.18b4 | 3. mája 2013 | 21.0 |
| 2.19 | 2. júla 2013 | 22.0 |
| 2.20 | 6. augusta 2013 | 23.0 |
| 2.21 | 17. septembra 2013 | 24.0 |
| 2.22.1 | 18. novembra 2013 | 25.0 |
| 2.22b2 | 25. októbra 2013 | 25.0 |

| Popis: |
| --- |
| Stará verzia | Aktuálna verzia | Testovacia verzia |

Referencie
----------

1. 1 2   *SeaMonkey 2.53.11* [online]. seamonkey-project.org, [cit. 2022-03-02]. Dostupné online.
2. ↑   *SeaMonkey Project News* [online]. seamonkey-project.org, 2005-07-28, [cit. 2021-12-12]. Dostupné online. (po anglicky)
3. ↑   *Logo Submission* [online]. dev.seamonkey.at, [cit. 2021-12-12]. Dostupné online.
4. ↑   *SeaMonkey Artwork* [online]. seamonkey-project.org, [cit. 2021-12-12]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **SeaMonkey**

Externé odkazy
--------------

* Oficiálna stránka (po anglicky)
* Prehľad verzií
* Domovská stránka lokalizácie

| * z
* d
* u
Produkty Mozilla Corporation |
| --- |
| 
* Firefox
* Thunderbird
* SeaMonkey
* Camino
* Bugzilla

* **Ukončené:** Suite
* Minimo
* Nvu
* Sunbird

 |